RO Jurnalul Oficial al Uniunii Europene C 34/8

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2010/C 34/04

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului. Declarațiile de opoziție trebuie să parvină Comisiei în termen de șase luni de la data prezentei publicări.

FIȘĂ-REZUMAT

REGULAMENTUL (CE) NR. 510/2006 AL CONSILIULUI

„PRLEŠKA TÜNKA”

NR. CE: SI-PGI-0005-0533-24.03.2006

DOP ( ) IGP ( X )

Această fișă-rezumat prezintă, cu titlu informativ, principalele elemente ale caietului de sarcini al produsului.

1. Autoritatea competentă din statul membru:

Denumire: Ministrstvo RS za kmetijstvo, gozdarstvo in prehrano Adresa: Dunajska 58 SI-1000 Ljubljana SLOVENIJA Tel. +386 14789109 Fax +386 14789055 Adresă de e-mail: varnahrana.mkgp@gov.si

2. Solicitant:

Denumire: Društvo za promocijo in zaščito prleških dobrot Adresa: Križevci 11 SI-9242 Križevci pri Ljutomeru SLOVENIJA Tel. +386 25888144 Fax — Adresă de e-mail: — Componență: Producători/prelucrători ( X ) Alte categorii ( )

3. Tip de produs:

Clasa 1.2. Produse din carne (fierte, sărate, afumate etc.)

4. Caiet de sarcini:

[rezumatul cerințelor prevăzute la articolul 4 alineatul (2) din Regulamentul (CE) nr. 510/2006]

4.1. Denumire:

„Prleška tünka”

4.2. Descriere:

„Prleška tünka” are în compoziție carne și zaseka (slănină tocată). Bucățile de carne (pulpă, spată, mușchi sau ceafă de porc) sunt sărate, uscate și afumate. Slănina tocată este preparată prin tratarea termică a grăsimii tari de pe spatele porcului, care se toacă și se condimentează. Carnea și slănina se maturează împreună într-un recipient timp de cel puțin 30 de zile.

„Prleška tünka” are întotdeauna în compoziție și carne și slănină. Carnea are o culoare uniformă roz deschis, tipică pentru carnea sărată și tratată termic, și nu prezintă pete gri, închise la culoare sau de alt fel. Slănina are o culoare alb-gălbui, o aromă caracteristică, o structură corespunzătoare și se poate întinde cu ușurință pe pâine, bucățile fiind de mărimea unui bob de orez.

Carnea are un gust de carne maturată, sărată și afumată, este sărată în mod corespunzător și are o aromă armonioasă dată de condimentele folosite. Aroma slăninii trebuie să fie caracteristică.

4.3. Aria geografică:

„Prleška tünka” este produsă în aria geografică Prlekija, care include localitățile Ljutomer, Razkrižje, Križevci, Veržej, Sveti Jurij, Radenci, Gornja Radgona și Ormož.

4.4. Dovada originii:

Toți producătorii trebuie să fie situați în această arie geografică.

Fiecare producător are obligația de a păstra date care să dovedească respectarea caietului de sarcini al „Prleška tünka”. Acestea includ atât detalii privind materiile prime achiziționate, procesul de producție, perioada de maturare, analiza microbiologică și analiza organoleptică, cât și cantitățile produse și vândute. Asociația pentru promovarea și protejarea specialităților din Prlekija (Društvo za promocijo in zaščito prleških dobrot) verifică amplasarea producătorilor și înregistrările acestora, care dovedesc respectarea normelor în vigoare și a caietului de sarcini. Asociația ține, de asemenea, evidența producătorilor. Întregul proces de producție, începând cu folosirea materiilor prime și până la obținerea produsului final, poate fi urmărit datorită controalelor stricte efectuate pentru fiecare producător în parte. Producătorii sunt, de asemenea, controlați de un organism de control independent care îndeplinește cerințele standardului european EN 45011.

4.5. Metodă de obținere:

„Prleška tünka” are în compoziție carne și slănină.

Carnea provenind din pulpa, spata, mușchiul sau ceafa porcului, fără os, șorici sau grăsime de suprafață, este sărată prin adăugarea unei cantități de sare de 2,4-2,8 % din greutatea cărnii proaspete (azotat de sodiu NaNO2 în concentrația autorizată de 0,5-0,6 %). Se permite și adăugarea unei cantități de zahăr de maximum 0,5 %. Se interzice injectarea de saramură în carne. Celelalte condimente care se admit în prepararea cărnii sunt piperul, usturoiul, chimionul și foile de dafin. Temperatura de sărare trebuie să se situeze între 0 și 80 °C. Carnea sărată în mod uniform se tratează ulterior termic și se afumă.

Slănina este preparată prin tratarea termică a grăsimii tari de pe spatele porcului, care se toacă ulterior pentru a se obține bucățele cu un diametru de 6-8 mm și se sărează cu sare grunjoasă în proporție de 2-2,4 %, la care se poate adăuga eventual piper negru și usturoi.

„Prleška tünka” se obține așezând carnea preparată și slănina în straturi alternante într-un recipient numit tünka. Stratul de pe fundul recipientului este format din slănină, următorul din carne, apoi din nou slănină și așa mai departe. Stratul de deasupra este format întotdeauna din slănină. Bucățile de carne trebuie așezate pe slănină astfel încât să nu se lipească una de alta. Carnea și slănina se maturează împreună în recipient timp de cel puțin 30 de zile.

„Prleška tünka” se păstrează în recipiente sau saci închiși la o temperatură de maximum 12 °C.

„Prleška tünka” preambalată poate avea o greutate variabilă, cu condiția să se păstreze proporțiile de carne și slănină între 60:40 și 70:30.

Porțiile de „Prleška tünka” preambalată conțin proporțiile de carne și slănină menționate, care se prelevează din recipientele de maturare înainte de ambalare. „Prleška tünka” se ambalează în aria geografică delimitată imediat după maturare, pentru a garanta caracteristicile organoleptice specifice și calitatea produsului finit, și în special siguranța microbiologică. Se poate folosi ambalarea sub vid sau în atmosferă modificată.

4.6. Legătură:

Protecția „Prleška tünka” se bazează pe tradiția metodelor specifice folosite la producerea acesteia, din care rezultă proprietățile sale organoleptice caracteristice.

Prlekija este o regiune cunoscută din vechime pentru creșterea porcilor. Fermierii au început să producă „tünka” mai ales pentru a conserva carnea de-a lungul anului. Pentru aceasta, au așezat carnea în straturi în slănina tocată care era, în prealabil, parțial topită, apoi sărată și răcită (verbul tünkati înseamnă a așeza în straturi). Au numit tünka, expresie care mai este în uz și în ziua de astăzi, recipientul mare din lemn pe care-l foloseau pentru a unge carnea cu grăsime.

Documente datând din anul 1487 care menționează „Tünka” arată că aceasta era cunoscută în multe metocuri și castele din aria geografică.

Dintr-o altă scriere de la sfârșitul secolului al 18-lea reiese că Prlekija era renumită pentru „zaseka”, slănină, carnea de porc uscată și recipientele speciale din lemn, „tünka”, în care specialitatea cu acest nume era păstrată încă de pe atunci.

Astfel, de-a lungul generațiilor, producția de „Prleška tünka” a devenit o metodă tradițională de conservare a cărnii de-a lungul anului.

Studii diverse au arătat că metoda specifică de producție și denumirea „Prleška tünka” au fost conservate exact în aria geografică descrisă la punctul 4.3, unde produsul este fabricat în prezent folosind tehnici mai moderne, dar care păstrează întreagă tradiția metodei de producție originare.

Reputația actuală a „Prleška tünka” a fost confirmată prin acordarea de diverse certificate și premii cu ocazia diferitelor concursuri la care a participat. Felia de pâine neagră unsă cu „zaseka”, peste care se așează o felie de carne „tünka” și care se servește cu castraveciori acri este, și în zilele noastre, o specialitate culinară tradițională în Prlekija.

4.7. Organismul de control:

Denumire: Bureau Veritas, d.o.o. Adresa: Linhartova 49a SI-1000 Ljubljana SLOVENIJA Tel. +386 14757670 Fax +386 14747602 Adresă de e-mail: info@bureauveritas.si

4.8. Etichetarea:

Producătorii de „Prleška tünka” care îndeplinesc cerințele din caietul de sarcini, așa cum se confirmă printr-un certificat, trebuie să includă pe eticheta produsului denumirea „Prleška tünka”, logoul standard sub forma unui recipient din lemn („tünka”), logoul de calitate național și corespondentul său european.

Pe lângă informațiile cerute de normele în vigoare, declarația produsului trebuie să includă, de asemenea, denumirea tipului de carne folosită (pulpă, spată, mușchi sau ceafă) și proporțiile de carne și slănină. Spata și mușchiul pot fi declarate ca šnita, iar ceafa poate fi declarată ca šijak. Proporțiile de carne și slănină trebuie să se declare astfel încât totalul să fie întotdeauna 100.